Въвеждат денонощен здравен филтър на ГКПП Маказа - Кърджалийски новини
Въвеждат денонощен здравен филтър на ГКПП Маказа
От утре РЗИ въвежда денонощен здравен филтър на ГКПП Маказа. По двама медицински специалисти ще упражняват здравен контрол на пътникопотока през границата с Гърция. Предстои да бъде изготвен график на дежурствата и да бъдат инсталирани две термокамери – на вход и изход, стана ясно на проведената днес регулярна среща на областния управител Никола Чанев с ръководителите на МВР, РЗИ, ЦСМП и болницата във връзка с усложнената епидемична обстановка.
Продължават съвместните проверки на здравните власти и полицията за спазване на карантината при граждани, завърнали се от рискови държави. Съблюдава се и спазването на ограниченията от страна на търговците и ресторантьорите.
Преустановени са кетъринг-доставките в „Теклас“ – най-голямата компания в Кърджали, с над 2500 души персонал, за да няма струпване на работещи в столовата. Разпоредени са и мерки по отношение на извозването им. Фирмата е поела ангажимент да увеличи броя на служебните автобуси и да разреди пътуващите в тях.
Мерките за безопасност и контрол са напълно адекватни, имат дисциплиниращ ефект и определено дават резултат, изтъкна областният управител Никола Чанев. Хората се държат отговорно и спазват необходимата дистанция.
В държавните институции са в ход правила за защита на служители и клиенти, очаквам производствените предприятия също да извършват редовна дезинфекция на помещенията и да осигурят лични предпазни средства на работниците си, изтъкна Чанев.